29/06/2021 | Administración Autonómica
Xunta de Galicia
Consellería de Infraestruturas e Mobilidade
Augas de Galicia
Subdirección Xeral de Xestión do Dominio Público Hidráulico
Anuncio do 22 de xuño de 2021 da Dirección de Augas de Galicia, de apertura do trámite de competencia de proxectos do expediente de solicitude dunha concesión para a instalación dun aproveitamento hidroeléctrico no río Eume (Clave: AC/13/176)

O ente público empresarial Augas de Galicia procede, mediante o presente anuncio, a someter a competencia de proxectos a instancia presentada relativa á solicitude dunha concesión de augas superficiais para a instalación dun aproveitamento hidroeléctrico no río Eume conforme preceptúan os artigos 104 e seguintes do Real Decreto 849/1986, de 11 de abril, polo que se aproba o Regulamento do Dominio Público Hidráulico (en diante RDPH). - Nome e enderezo do peticionario: CANERDE, SL (CIF: B88418223) Javier López Lahera Rúa Serrano Galvache, 56, Edificio “Encina” 1º andar 28033 Madrid - Destino do aproveitamento: aproveitamento hidroeléctrico para central hidroeléctrica reversible. - Caudal de auga solicitado: 440.000 l/s. - Corrente de onde se derivarán as augas: Lago das Pontes (río Eume). - Termo municipal onde radican as obras: As Pontes (A Coruña). A antedita petición tramitarase de conformidade co disposto no artigo 105 do RDPH, abríndose deste modo o trámite de competencia de proxectos para que no prazo dun (1) mes, a contar desde a publicación deste anuncio no Boletín Oficial da provincia da Coruña, o peticionario presente instancia concretando a correspondente petición e demais aspectos previstos no antedito artigo 105 e achegue á mesma o proxecto e demais documentación prescrita no artigo 106 do Regulamento, admitíndose tamén, durante este prazo, outras peticións que teñan o mesmo obxecto que aquela ou sexan incompatibles coa mesma, podéndose presentar, xunto con estas, proxectos en competencia. Asemade, deberase achegar, de acordo co establecido no apartado 3 do artigo 106, o estudo ambiental que recolla e avalíe todas as afeccións ambientais do proxecto conforme á Lei 21/2013, do 9 de decembro, de avaliación ambiental. Denegarase a tramitación posterior de toda petición que supoña unha utilización de caudal superior ao dobre do que figura máis enriba como petición base do concurso, de acordo co artigo 105 do RDPH, sen prexuízo de que, o peticionario que o pretenda poida, dentro do prazo fixado neste anuncio para a admisión de peticións, acollerse á tramitación indicada no parágrafo 3 do antedito artigo 105 do RDPH, remitindo a súa petición na forma prevista no artigo 104 do mesmo, e solicitando a paralización do trámite da solicitude publicada inicialmente. Neste caso, á petición achegará resgardo acreditativo do ingreso na Caixa Xeral de Depósitos da Consellería de Facenda e Administración Pública dunha fianza pola cantidade de sesenta mil (60.000) euros por cada m3/s de caudal solicitado, para responder da presentación do documento técnico correspondente á súa petición. O desprecintado dos documentos técnicos realizarase na forma sinalada no artigo 107 do RDPH e terá lugar transcorridos quince días dende a conclusión do prazo de presentación de peticións nas dependencias do edificio administrativo de Augas de Galicia, sitas na rúa Tomiño, 16 Baixo, 15781, Santiago de Compostela. As peticións xunto cos documentos técnicos e ambientais deberán presentarse na Sede Electrónica da Xunta de Galicia, (https://sede.xunta. gal) indicando no destino a Consellería de Infraestruturas e Mobilidade, Augas de Galicia. En toda a documentación achegada deberá referenciarse a clave do expediente que figura no encabezamento deste anuncio. Santiago de Compostela, 22 de xuño de 2021 A directora de Augas de Galicia Teresa María Gutiérrez López